Az anya-gyerek kapcsolat

Sajátos viszony, melyet a lét biztosítása és a ráutaltság határoz meg.

A kapcsolat elemzésekor a legfontosabb a létfontosságú jellege. A csecsemő ugyanis létfeltételeit tekintve koraszülött. Ami azt jelenti, hogy pl. nem képes megszerezni táplálékát, nincsenek életveszélyben hasznos veleszületett reflexei, nem képes önálló helyzetváltozatásra. Ezek miatt az újszülött anyához való ragaszkodása egy idő után biztonsági szükségletként jelentkezik, legkisebb bomlása zavart kelt a résztvevő felekben.

A kapcsolatnak megvannak az öröklött viselkedési formái, ezért tekintjük az anya-gyerek kapcsolatot ösztönhelyzetnek. Az anyát az ivadékgondozás ösztöne készteti a táplálásra, valamint ez segíti a csecsemő megértésében már abban az időszakban is, amikor még nem képes differenciáltan kifejezni magát (állandóan ordít (). 

Hermann Imre kimutatta, hogy a csecsemőt mozgató örökletes viselkedési minták az egész fajra jellemzőek, ez a megkapaszkodás ösztöne. Legfontosabb szerve a kéz, cselekvésben való megjelenése pedig a fogó reflex. Amennyiben a csecsemő kezét megérintjük egy tárggyal vagy az ujjunkkal, ő megszorítja azt. Ez a szorítás egy reflexszerű cselekvés, mely annyira erős, hogy fél kezénél felemelhetjük és rövid ideig megtarthatjuk őt. A normális csecsemők 97%-ánál kimutatható ez a reflex az első 5 hónapban. Általában akkor marad abba, amikor a kézmozgatás és a látás összerendeződése el nem éri azt a szintet, hogy a csecsemő valóban képes fogni. Megfigyelések szerint bár ez a csecsemőkor végén kialszik, bizonyos esetekben (fogorvosi szék karfája) újra előjöhet.

Minden ösztöncselekvésnek van élettanai jelentősége, azonban hiába vizsgálták az emberi életet nem tudtak választ találni sem arra a kérdésre, hogy miért fontos ez az élet fenntartásához, sem arra, hogy milyen zavarokat okoz a kisesése.

Ebben az esetben a fejlődési sorban alacsonyabb fajoknál próbálják megtalálni a megoldást. Hermann összefüggésbe hozta tenyérreflexet azzal, hogy a majomgyerek életének első hónapjaiban anyjába kapaszkodva él. A csimpánzanya csak akkor teszi le kicsinyét, amikor járni tanítja, ellenkező esetekben a majmocska egyáltalán nem hagyja el anyja hasi tájékát. Hermann szerint az emberré válás útján a csecsemők is hasonló pozícióban töltötték életük kezdetét. Ezt a feltételezést erősíti a Moro által leírt átkarolási reflex. A jelenség lényege, hogy ha egy 1-3 hónapos hátán fekvő csecsemő párnájára ütünk, hirtelen összekulcsolja kezét és lábát, mintha átkarolna valakit.

Ismerve a csecsemők jellegzetes tartását (különösen alvás közben, hátán fekszik, alkarját behajlítja, kezét vállmagasságban tartja, tenyere lazán összezárul) megállapíthatjuk, hogy teljesen azonos a majomcsecsemőé, amikor anyja szőrébe kapaszkodik. A Moro reflex pedig megfelel az anyját éppen átkaroló majmocska mozdulatsorának. Ezen tudás birtokában már megadhatjuk a tenyérreflex élettani jelentőségét. Az emberi fejlődés kezdeti fázisában, amikor még  a fán töltöttük életünk jelentős részét, az anyának mind a 4 végtagjára szüksége volt a közlekedéshez. Ebben a szituációban a csecsemő erősen kapaszkodni kényszerült az életben maradáshoz. Tehát ez a reflex is valamikor ugyanúgy a létfenntartást szolgálta, mint a táplálkozási reflex.

Gyerek anya nélkül 

Kiderült, hogy az antiszociális serdülők és bűnöző felnőttek közül rendkívül sokan anya vagy anyai szeretet nélkül nevelkedtek. Ezen feltételezések megalapozására emberkísérleteket nem alkalmazhattak, legfeljebb különböző szituációk megfigyelésével. Ennek a problémának a megoldására jöttek létre a különféle majomkísérletek (főként rézuszokkal).

Harlow vezetésével az újszülött kismajmot elkülönítették az anyjától és egy műanyához tették be, mely egy élettelen figura ahol mászkálhat, és egy rászerelt tartályból szophat. A kísérletekhez kétféle műanyát használtak: szőranyát (szőrös anyag, megdőlt test, fából faragott fej) és fémanyát (fém henger, kidolgozatlan fej). 

Harlow azt a kérdést tette fel, hogy a kismajom kapaszkodása kizárólag a táplálkozás miatt van, vagy a biztonságot adó testi kontaktus is meghatározó. A kapaszkodás kísérlet során két ketrecben található kismajmokkal állandóan ott volt a szőranya és a fémanya is. Az egyik csoportnál a szopó tartályt csak a szőr-, a másiknál csak a fémanyára szeretek. A kísérlet eredménye azt mutatta, hogy a tartály elhelyezkedésétől (azaz a szopás helyétől) függetlenül kb. napi 15 órát töltöttek a szőranyába csimpaszkodva a majmok. Ez az eredmény azt mutatja, hogy lényeges az anya-gyerek kapcsolatban a testközelség, mely kismajmok esetében létfontosságú is.

Az anya által jelentett biztonságérzet igényét támasztja alá a játék mackó kísérlet. A szőranyán nevelkedett majmok ketrecébe játék mackót tettek, mely lépegetett és dobolt. Első két hónapban rémülten menekültek és rácsimpaszkodtak a szőranyára. A harmadik hónapban viszont nekibátorodtak és elhagyták, meg is érintették a játékot. Látható, hogy az élettelen szőranya már azzal is képes volt biztonságot jelenteni, hogy bele lehetett csimpaszkodni.

A játékszoba kísérletek következő típusában a különféle műanyákkal és elszigetelt körülmények között élő majmok játékos és manipulációs képességét vizsgálták. A szőranyával nevelkedett majmok a műanya jelenlétében a feloldódás után játszani kezdtek. A játék közben többször visszatértek az „anyához”, odavitték a játékot stb. Ugyanezek a majmok az anya jelenléte nélkül, teljesen másként viselkedtek. Idegesen rohangáltak a játékok elől, földhöz verték magukat. Az eredmény a második esethez hasonló volt a fémanyán és az elszigetelten nevelkedett majmok esetében is függetlenül az anya jelenlététől. Ezek a kísérletek azt mutatják, hogy a biztonságot jelentő anya nélkül nevelkedett majmok hiába kapnak játékot, nem képesek manipulálni, játszani.

Hempergő szoba kísérlet során a különféle ketrecekben természetes-, szőr-, fémanyával élő majmok egy kis ajtón keresztül egy közös hempergőbe mehettek együtt játszani. A játék közben a természetes és szőranyák majmai gyakran visszatértek, játékot vittek az anyjuknak, fenntartva ezzel a testi kapcsolatot. A fő különbség a pánikhelyzetek esetében volt. A megijesztett kismajmok mindegyike saját (!) természetes anyjához menekült vissza, a szőranyával rendelkezők számára ez nem volt fontos, néha előfordult, hogy 2-3 kismajom is lógott ugyanazon. A kísérlet igazolja, hogy a valódi anya-majom kapcsolat személyes, mint az emberi, míg a szőranyához kötődő helyettesíthető.

A különböző körülmények között nevelkedett kismajmok játékosságának vizsgálata következő eredményt mutatta. 6 hónapig teljesen elszigetelt majmok képtelenek voltak feldolgozni az őket ért szociális ingereket, nem játszottak. A részlegesen elszigetelt, és szőranyán nevelkedettek bizonyos idő után képesek voltak játékra, de színvonaluk, változékonyságuk alul maradt a valódi anyával felnőtt egyedekétől.

Az elszigetelt vagy műanyán élő majmok a szexuális élet és az anyaság területén is problémákkal küszködtek. Általában kerülték a nemi életet, amennyiben mégis megtermékenyültek rossz anyákká váltak, kicsinyeiket bántalmazták (másodszori teherbeesésére ez a helyzet javult).

Ezen kísérletek mutatják, hogy a táplálkozás szükségletein kívül rendkívül fontos a testi közelség érzése is (a brutális anya mellett felnőtt kismajom az okozott fájdalom ellenére is odabújt anyjához). Bizonyos esetekben a szőranya „jó” helyettesnek bizonyult, viszont pl. a mindennapi életbe való bevezetés feladatát értelemszerűen nem tudta ellátni.

Talán kimondhatjuk, hogy a gyermek anyjával való kapcsolata minden későbbi kapcsolat mintájává válik. 

Spitz-féle kísérlet

Mozgás, érzékelés, manipuláció, megértés, kapcsolatkészség vizsgálata különböző körülmények között nevelkedett gyermekek körében.

1. lelencházi csecsemők
Eleinte jónak mondható fejlődés után rohamosan hanyatlotak.

2. börtönbüntetésüket töltő leányanyák (züllött, gyakran szellemi fogyatékos, lelkileg sérült)
Alacsonyabb színvonalú, kissé emelkedő egyenletes teljesítmény.

3. halászfalu lakosai
Fejlődési színvonal átlagos, egyenletes.

4. nagyvárosi értelmiségi szülők gyermekei
Fejlődési színvonal kiemelkedően magas a kezdetektől.

A jelenséget hospitalizmusnak nevezték el. Ugyanis ez a hatás (erős visszaesés) jelentkezik (első életévekben) hosszas kórházi ápolásra szorult gyermekek körében is.

Jól mutatja az anyátlanság (hospitalizmus) káros hatását a következő megfigyelés. 6 hónap anyai gondoskodás után elszakadni kényszerült gyerekek az első hónapban nyűgösek, nyafogóak, kielégíthetetlenek lettek, a 2. hónapban elkezdtek fogyni, a 3. hónaptól elutasították a kontaktust, majd súlyveszteségük növekedett, mimikájuk szegényessé vált, közönyösek lettek, és letargikus állapotba süllyedtek. Amennyiben az anyátlanság megszűnt 3-5  hónap alatt a jelenségek eltűntek, viszont 6 hónapnál hosszabb időtartam maradandó károsodásokat eredményezett.

A jelenség egyértelműen tapasztalható volt 3 hónapos korukban elválasztott menhelyi körülmények között kifogástalanul ápolt és nevelt gyermekek körében is.

Goldfarb 6 hónapos kortól 3,5 éves korig otthonban nevelt valamint egyből nevelőszülőknél elhelyezett gyermekeket vizsgált. A 8 pszichológia teszt eredményeképpen eredménye szerint minden esetben jelentősen rosszabbnak bizonyult az intézeti hatásnak kitett gyerekek teljesítménye (beszédkészség, olvasás, társas kapcsolatok).

Rejtett érzelmi elhanyagolás
Bowbly felismerése szerint az intézeti gyermekek érzelmi közönye, rossz kapcsolatkészsége megfigyelhető bizonyos családban élő gyerekek körében is. 

Olyan gyerekeket vizsgáltak, akik 10-13 éves koruk között súlyos bűncselekményekbe keveredtek. Az ok általában a szülő-gyerek közötti emocionális félreértés következménye (gyerek úgy érezte nem törődnek vele, a szülő úgy, hogy mindent megtesz). Ennek előtörténete, hogy az anya bizonyos „megmásíthatatlan” elvárásokat támaszt a gyerek elé (egyen annyit amennyit kell, akkor amikor kell, legyen rendes).  Ő viszont nem mindig felel meg ezeknek olyan tervszerűen, mint azt elvárják. Az anya nyugtalansága fokozódik, a gyerek dacossá válik, egymást gerjesztő folyamat alakul ki. A kialakult félreértés eredményekei a serdülő kori társadalomellenes lázadások, kóros tünetek. A kialakulás oka nem a szeretet hiánya, hanem a rosszul szeretés, a rejtett vágyak a sérelmek iránti kárpótlás túlzott igénye.

Ingerszegény élettér szeretetkapcsolattal

Danzinger-Frankl meglehetősen jó körülmények között élő bécsi és nyomorúságos körülmények között  élő albán gyerekek teljesítményét hasonlították össze. Az albán körülményeket ablaktalan szobák, fabölcső, különböző babonás hiedelmekből adódó butaságok (összekötött gyereklábak, kezek), esetleges higiénia, játékok hiánya jellemezték. A megfigyelés meglepő eredménnyel zárult. Az anya jelenlétében létrejött szeretetteljes légkörben még a kedvezőtlenebb hatásokkal szemben is védettek a gyerekek.

